Poliisin mukaan tällä hetkellä vaikutta siltä, että itse teon lisäksi myös pako oli suunniteltu yksityiskohtia myöten erittäin tarkkaan.

Videolla on Haagan puukotuksen tapahtumapaikka.

Poliisi on saanut muutaman vihjeen, joiden mukaan Helsingin Haagassa ex-puolisoaan ja tämän ystävää puukottanut Hayder Abduljabbar Al-Hmedavi olisi tällä hetkellä jo Irakissa.

Rikoskomisario Pekka Hätösen mukaan on mahdollista, että vihjeet pitävät paikkansa. Nämä vihjeet eivät kuitenkaan ole poliisin mukaan todennettavissa olevia, joten mitään vahvistusta niille ei ole saatu.

Hätönen sanoo, että poliisi on saanut myös vihjeitä eri puolilta Eurooppaa.

Hän kertoo, että miehestä on tehty teknisen valvonnan avulla paikannuksia Euroopassa, mutta viimeisimmät paikannukset eivät ole aivan tuoreita. Miestä on Hätösen mukaan paikannettu ”verkon käyttöä” seuraamalla.

– Hänellä on ollut ilmeisen hyvä suunnitelma sen suhteen, miten hän on viestinyt ystävilleen ja tukijoilleen. Hän on miettinyt tarkkaan, millaista viestintää pystyy etukäteen harjoittamaan, että viranomaisten olisi mahdollisimman vaikea häntä seurata. Hän on ollut hyvin perehtynyt siihen, miten ihmisen viestintää pystyy seuraamaan ja miten seuraamista pystyy välttelemään.

Puukotus tapahtui sunnuntaina 3. maaliskuuta Haagan Santavuorentiellä Helsingissä. Mies on paennut poliisia siitä lähtien, ja poliisi etsii häntä nimen ja kuvan kanssa. Tapahtuma-aikaan mies oli suunnitellusti tapaamassa lapsiaan.

Ex-vaimo ei ollut paikalla itse tapaamisessa, mutta tapaamisen jälkeen hän saapui paikalle ystävänsä kanssa. Poliisi epäilee, että mies suunnitteli teon etukäteen. Myös miehen ja ex-vaimon kolme yhteistä lasta saivat vammoja yrittäessään estää hyökkäystä.

Rengasraudalla varustautunut sivullinen onnistui kuitenkin keskeyttämään hyökkäyksen siten, että vakavammilta vammoilta säästyttiin.

Tarkka suunnitelma

Hätönen sanoo, että kaikesta päätellen mies on suunnitellut itse teon lisäksi myös pakonsa erittäin tarkasti etukäteen.

– Suunnitelmat ovat olleet valmiina sen suhteen, miten liikutaan ja varustaudutaan pakomatkan aikana. Kaikki merkit viittaavat siihen, että hänellä on ollut sovittuna tai ainakin hyvin tarkkaan mietittynä, mistä hän saa uusia vaatteita, käyttövarallisuutta ja muuta sellaista.

– Hän on liikkunut hyvinkin nopeasti aika pitkiä matkoja ja aika selkeää reittiä. Meidän näkökulmastamme se on melkein paras mahdollinen reitti päästä ilman viranomaisten huomiota pois maasta ja eteenpäin.

Poliisin käsityksen mukaan epäillyllä on ollut pakonsa aikana useita apureita sekä Suomessa että ulkomailla. Yhden apurin henkilöllisyys on poliisilla niin suurella varmuudella tiedossa, että häntä epäillään rikoksentekijän suojelemisesta.

– On viitteitä siitä, että apua on saatu pitkin matkaa sekä Suomessa että Suomen ulkopuolella.

Iltalehti kertoi aiemmin, että pääepäilty oli Irakissa asuessaan Mehdin armeija -nimisen puolisotilaallisen ryhmittymän jäsen.

Kyseessä on šiialainen aseellinen ryhmittymä.

– Meillekin on tullut tietoja siitä, että hän on oletettavasti liittynyt Irakissa järjestäytyneempään toimintaan, Hätönen sanoo.

Hänen mukaansa on kuitenkaan vaikea sanoa tarkkaan, missä mies on oppinut niin hyvin pakoilemaan viranomaisilta.

Haagan puukottaja pakenee poliisia yhä. Lukijan kuva, Poliisi

Kritiikkiä julkaisun viivästymisestä

Iltalehti on saanut lukijoilta muutamia yhteydenottoja liittyen siihen, miksi poliisi ei julkaissut epäillyn nimeä ja kuvaa jo aiemmassa vaiheessa.

Hätönen avaa hieman sitä, mitä kaikkia asioita poliisi joutui pohtimaan julkaisupäätöksessään.

– Kuvan julkaiseminen edellyttää sitä, että meillä on resursseja tarkastaa vihjeitä. Tässäkin tapauksessa tuli kuvan julkaisun jälkeen yli 40 vihjettä hyvin lyhyessä ajassa. Jos meillä ei ole laittaa riittävästi resursseja vihjeiden tarkastamiseen, hyväkin vihje menee hukkaan.

Toisekseen poliisi harkitsi sitä, missä vaiheessa yleisöhavaintoja tarvitaan eniten. Heti tapahtuneen jälkeen poliisi seurasi epäiltyä hyvin aktiivisesti ja oli vähän aikaa jopa hyvin lähellä epäillyn kannassa kiinni.

– Silloin ei ollut niin isoa tarvetta yleisövihjeille. Kun hän alkoi tehdä meidän näkökulmastamme vähemmän ennakoitavia liikkeitä, ulkopuolisten havaintojen tarve kasvoi.

Oman haasteensa tähän tapaukseen toi myös se, että teko kohdistui epäillyn perheenjäseniin, minkä vuoksi nimen ja kuvan julkaisu paljasti samalla myös uhrien henkilöllisyyden yhteisön sisällä.

– Rikoksentekijän yksityisyys on aika pienessä arvossa, kun puhutaan näin vakavasta rikoksesta, mutta uhrien yksityisyys on toinen asia. Etenkin, kun kyseessä oli lapsiperhe, jossa on pieniä lapsia.

Hätönen sanoo, että miehen löytäminen on edelleen täysin mahdollista, vaikka hän on ehtinyt olla jo paossa jonkin aikaa.

– Mutta kyllä se tietenkin hankalampaa on, mitä enemmän aikaa kuluu ja kilometrejä tulee väliin. Myös vihjeiden määrä vähenee sitä mukaa, kun ihmisiltä nimi häipyy mielestä.

Poliisi tutkii tapausta kahtena murhan yrityksenä ja kolmena törkeänä pahoinpitelynä.

Lisäksi poliisi epäilee miehen veljeä osallisuudesta murhan yrityksiin.